ประกันแห่พึ่งระบบไอทีลดต้นทุนบริหารงาน
&nbsp;
21 ส.ค. 2554

โพสต์ทูเดย์ — ฟรีวิลล์ฯ เล็งออกระบบสำเร็จรูปบริการรับซ่อมรถ ติดตามผล ชำระเงิน ผ่านอินเทอร์เน็ต จับกลุ่มอู่ บริษัทประกันภัย หวังรักษาฐานลูกค้าเก่า คาดนายประกัน บริษัทนายหน้าใช้บริการเพิ่ม 45 ราย 
นายอังเดรส เค.วิลสัน ผู้อำนวยการ บริษัท ฟรีวิลล์ โซลูชั่นส์ เปิดเผยว่า ในไตรมาส 3 บริษัทจะเปิดตัวระบบอีการาจ ซึ่งเป็นระบบการรับบริการซ่อมรถ ติดตามผล ชำระเงิน ทางอินเทอร์เน็ต และระบบอีนันมอเตอร์ รองรับการให้บริการด้านการขายและบริการหลังการขายของประกันสุขภาพ และประกันอุบัติเหตุส่วนบุคคล เพื่อรองรับความต้องการของตลาด ที่ต้องการนำระบบคอมพิวเตอร์เข้าไปช่วยในการทำงาน ช่วยลดต้นทุน และรักษาฐานลูกค้าเก่า
สำหรับปี 2553 แนวโน้มที่บริษัทประกันภัยในไทยหันมาใช้ระบบคอมพิวเตอร์เข้าไปช่วยในการทำงานมีมากขึ้น เนื่องจากภาวะเศรษฐกิจเริ่มดีเมื่อเทียบกับปี 2552 โดย 6 เดือนแรกมีลูกค้ารายใหม่เพิ่มขึ้น 2 บริษัท คือ บริษัทเมืองไทยประกันชีวิต ที่ใช้บริการระบบสอบถามข้อมูลสำเร็จรูปของบริษัท และ บริษัทแอลเอ็มจีประกันภัย ใช้ระบบการพิจารณารับประกันภัยสำเร็จรูป
นอกจากนี้ ยังมีบริษัทประกันภัย และ บริษัทนายหน้าประกันภัย สนใจที่จะใช้ระบบสำเร็จรูปของบริษัทอีก 45 แห่ง อยู่ระหว่างการเจรจาเงื่อนไข จากปัจจุบันที่มีลูกค้า 10 บริษัท หรือมีแบ่งตลาด 20% ของบริษัทประกันภัย
นายวิลสัน กล่าวว่า จากผลการวิจัยของสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ที่ได้ว่าจ้างบริษัทภายนอกทำการสำรวจ พบว่าแต่ละปีจะมีลูกค้าประมาณ 12% ที่เปลี่ยนบริษัทประกันภัย โดยสาเหตุที่ลูกค้าประกันภัยรถยนต์มีการเปลี่ยนบริษัทในปีถัดไปเกินครึ่ง เพราะไม่พอใจบริการเรียกร้องค่าสินไหมทดแทน นั้นหมายความว่าหากบริษัทที่มีเบี้ยประกันภัยปีละ 1,000 ล้านบาท ในปีถัดไปเบี้ยจะหายไป 120 ล้านบาท ให้กับคู่แข่งขัน
“หากใช้ระบบการเรียกร้องค่าสินไหมทดแทนผ่านอินเตอร์เน็ต ตั้งแต่การสำรวจความเสียหาย การประเมินราคาค่าซ่อม การนำรถส่งอู่ และ การจ่ายค่าสินไหมทดแทน จะทำให้การบริการมีความรวดเร็ว ถูกต้อง สร้างความพึงพอใจให้กับลูกค้าเก่า และ สามารถรักษาฐานลูกค้าเก่าเอาไว้ได้”นายวิลสัน กล่าว
นอกจากนี้ ในด้านการออกแบบกรมธรรม์ใหม่ สามารถออกได้ภายใน 12 วัน ต่างจากที่บริษัทพัฒนาระบบเองจะใช้เวลาในการออกกรมธรรม์ใหม่ตั้งแต่ 2 สัปดาห์ขึ้นไป ซึ่งช่วยให้บริษัทประหยัดต้นทุนด้านนี้ได้เกิน 50% รวมถึงการทำงานได้อย่างต่อเนื่อง พนักงานสามารถแม้ว่าพนักงานที่รับผิดชอบเดิมจะลาออกไป คนใหม่ที่เข้ามาทำงาน สามารถดำเนินการได้ทันที ไม่ต้องเสียเวลาในการติดตามหาเอกสาร เพราะข้อมูลลูกค้าถูกบันทึกไว้ในระบบ ทำให้ระบบการเรียกร้องค่าสินไหมโปร่งใส “ล่าสุดระบบเราสามารถรองรับการออกกรมธรรม์กลุ่มได้ คือ 1 กรมธรรม์ ดูแลลูกค้าหลายๆ คนได้ หริอ ครอบคลุมพื้นที่ที่กว้างขึ้นได้ เช่น ประกันอัคคีภัย หรือรองรับ กรมธรรม์ใหม่ๆ เช่นประกันภัยก่อการร้าย ประกันสำหรับธุรกิจขนาดกลางและขนาดย่อมหรือเอสเอ็มอี ที่จะมีการบอกชัดเจนว่าต้องใช้ข้อมูลอะไรเข้ามาประกอบการพิจารณารับประกันภัย”นายวิลสัน กล่าว